text: Claire Keegan
  
  publiceret: 2023-03-03 12:32:25+01:00
  Claire Keegan er en irsk forfatter. Keegan fik i 2021 et større internationalt gennembrud med kortromanen Small Things Like These og filmatiseringen samme år af hendes kortroman Foster fra 2010 som An Cailín Ciúin (gælisk-irsk for Den stille pige).
  Keegan er vokset op på landet i Irland. Efter studier i USA og Wales har hun haft en lang karriere som universitetslærer i creative writing. Hun debuterede som forfatter i 1999 med novellesamlingen Antarctica og endnu en samling, Walk the Blue Fields, fulgte i 2007. Disse og andre noveller er blevet udgivet og oversat i en række lande. Desuden har Keegan modtaget adskillige litterære priser, bl.a. Davy Byrnes Short Story Awards i 2009 for Foster, udgivet året efter.
  Foster (2010, dansk Omsorg 2022) er især efter filmatiseringen fra 2021 blevet læst og beundret. Romanen foregår på landet i Irland, hvor en tiårig pige en sommer bliver bragt til sin families fjerne slægtninge fjernt fra de sociale problemer, hun er vant til at have som nærmeste omgivelser. Gennem hendes jeg-fortælling følger vi hendes forvandling fra belastet til frit barn, da hun møder ægteparret Kinsella. De forstår at møde og anerkende et barn, selv om eller måske fordi de selv har lidt den sorg at miste et.
  Keegans fine skriveteknik kombineret med underspillede stærke følelser viser sig endnu tydeligere i hovedværket Small Things Like These (2021, dansk Den slags små ting samme år). Hovedpersonen Bill Furlong, en kulhandler og familiefar i en mindre irsk by, kommer på sporet af nogle yderst tvivlsomme forhold for unge piger på byens kloster. Da hans egen mor var en såkaldt falden kvinde, anspores han kraftigt til at handle. Romanen er en slags moderne version af Dickens' A Christmas Carol, men den er samtidig en rystende fremstilling af en autentisk historie om Irlands Magdalen-vaskerier på klostre, som helt frem til 1990'erne anvendte faldne unge kvinder som gratis arbejdskraft.